Juodoji knyga (2006 filmas)

Juodoji knyga () – režisieriaus Paul Verhoeven po 20 metų pertraukos gimtinėje sukurta drama, apdovanota Venecijos kino festivalyje kaip geriausias užsienio filmas ir pelniusi Auksinio liūto nominaciją.

 Pagrindiniai aktoriai 
 Aktorius – vaidmuo
 Carice van Houten – Reičelė Štein / Elis de Vries
 Sebastian Koch – Liudvikas Miuncas
 Thom Hoffman – Hansas Akermanas
 Halina Reijn – Ronė
 Waldwmar Kobus – Giunteris Frankenas
 Derek de Lint – Gerbenas Kuipersas
 Christian Berkel – generolas Kautneris
 Dolf de Vries – notaras Smalas
 Susan Visser

 Turinys 

Veiksmo vieta – Olandija Antrojo pasaulinio karo metais. Buvusi dainininkė žydaitė Reičelė Šten slapstosi provincijoje, pas vieno valstiečio šeimą, tačiau bombardavimo metu šie žūna, o namai sugriaunami. Nebeturinti prieglobsčio Reičelė susipažįsta su vietiniu policininku, priklausančiu Pasipriešinimo judėjimui, šis padeda jai patekti į keltą, perkeliantį žydus į saugesnį regioną. Čia ji vėl susitinka savo šeimą, tačiau naktį keltą sulaiko vokiečiai ir visus keleivius išžudo, tik Reičelei pavyksta pasislėpti.

Vietinio valstiečio padedama, Reičelė patenka į miestą, kur tampa Pasipriešinimo judėjimo dalyve. Vienos kelionės metu, gabenant traukiniu radijo siųstuvą, ji susipažįsta su gestapo karininku Liudviku Miunce. Pastarasis susižavi mergina ir netrukus jiedu tampa meilužiais. Pamažu ji įsilieja tarp vokiečių karininkų ir jų tarpe atpažįsta Giunterį Frankeną, vadovavusį keltu bėgusių žydų išžudymui. Pastarasis, padedamas išdaviko iš Pasipriešinimo judėjimo, žino kada ir kur vyks bėglių perkėlimas, todėl gali organizuoti pasalas ir paskui susirinkti visas žmonių turėtas brangenybes.

Įgydama vis didesnį vokiečių pasitikėjimą, Reičelė tampa puikia informatore Pasipriešinimo judėjimui, tačiau kai kurie pastarosios nariai pradeda įtarti, kad ji iš tiesų dirba vokiečiams. Įtarimai dar labiau sustiprėja, kai gestapas suima lyderio Gerbeno Kuiperso sūnus ir vienas jų nužudomas. Tuo metu Miuncė sužino, kad jo meilužė yra žydė, tačiau negali jai atsispirti ir, suprasdamas, kad karas greitai baigsis, pradeda ieškoti būdų kaip susitarti su Pasipriešinimo judėjimu. Jis mėgina įskųsti Frankeną vadovybei, tačiau dėl nepakankamų įrodymu suimamas pats kartu su Reičele. Didėjančioje sumaištyje po keleto dienų jiems pavyksta pabėgti ir slapstytis, kol Vokietija kapituliuoja.

Nepaisant to, bėgliams pavojus nemažėja: Miuncė ieškomas kaip gestapo karininkas, o Reičelė – kaip Pasipriešinimo judėjimo išdavikė. Vienintelė jų išsigelbėjimo viltis – rasti įrodymų, kad iš tiesų Pasipriešinimo judėjime buvo išdavikas. Jiedu aplanko notarą Smalą, kažkada padėjusį Šteinų šeimai ir kitiems žydams pinigais. Jiems besikalbant, nežinomas žudikas nušauna Smalus ir puola bėgti. Miuncė jį vejasi, tačiau gatvėje atpažįstamas ir suimamas, tuo tarpu Reičelė taip pat bėga, pasiėmusi juodąją Smalo užrašų knygelę, numanydama, kad joje yra visi atsakymai…

 Pagrindiniai apdovanojimai 
 BAFTA nominacija – geriausias filmas ne anglų kalba
 Saturno apdovanojimas (nominacija) – geriausias užsienio filmas
 Saturno apdovanojimas (nominacija) – geriausia aktorė (Carice van Houten)
 British Independent Films Awards (nominacija) – geriausias užsienio filmas
 Venecijos kino festivalis – geriausias užsienio filmas
 Venecijos kino festivalis (Auksinio liūto nominacija) – geriausias režisierius (Paul Verhoeven)

Kategorija:2006 filmai
Kategorija:Nyderlandų filmai
Kategorija:Vokietijos filmai
Kategorija:Jungtinės Karalystės filmai
Kategorija:Belgijos filmai
Kategorija:Kariniai filmai
Kategorija:Dramos